 NA MASHIRIKA NAYPYIDAW, MYANMAR MAHAKAMA ya kijeshi nchini Myanmar imemaliza kusikiliza kesi dhidi ya kiongozi aliyeondolewa mamlakani Aung San Suu Kyi, na kumhukumu miaka 33 gerezani. Mshindi huyo wa tuzo ya Nobel amekuwa korokoroni chini ya ulinzi wa jeshi tangu Februari 2021 serikali yake ilipopinduliwa. Leo Ijumaa, amepatikana na hatia kwa kila shtaka lililomkabili. Mashtaka hayo ni ufisadi, kumiliki redio za mawasiliano na kukiuka masharti ya kudhibiti virusi vya corona. Duru zimesema kuwa Suu Kyi amepatikana na hatia dhidi ya makosa matano ya ufisadi yaliyojumuisha ukodishaji, ununuzi na udumishaji wa helikopta “iliyoletea nchi hasara”. “Baada ya kesi hizo kukamilika, hakukuwa na mashtaka zaidi,” akaeleza afisa mmoja ambaye hakutaka kutajwa kwani hajaruhusiwa kuzungumza na wanahabari. Suu Kyi — ambaye kifungo alichopewa miaka 33 ni jumlishi — alionekana kuwa katika hali nzuri kiafya, zimeeleza ripoti. Kesi hiyo imetajwa kuwa “ya kipuuzi” na mashirika ya kutetea haki za binadamu. Wanahabari wamezuiwa kuangazia vikao vya kesi. Aidha, mawakili wa kiongozi huyo pia walizuiwa kuzungumza na waandishi habari.Polisi walifungua barabara inayoelekea katika gereza anakozuiliwa Suu Kyi katika jiji kuu Naypyidaw. Hata hivyo, duru zilisema atawasilisha rufaa dhidi ya hukumu. Tangu kesi hiyo ianze ameonekana hadharani mara moja tu kupitia picha zilizotolewa na shirika rasmi la habari la serikali akiwa mahakamani. Amekuwa akitegemea mawakili wake kutoa jumbe mbalimbali kwa wafuasi wake na ulimwengu kwa jumla. Watetezi wa demokrasia nchini humo sasa wameacha kutumia njia za amani, ambazo kiongozi huyo amekuwa akishinikiza kwa miongo mingi.Katika siku za hivi karibuni, vuguvugu la People’s Defence Forces limekuwa likikabiliana na jeshi kote nchini humo. Wiki iliyopita, Baraza la Usalama la Umoja wa Mataifa (UNSC) lilirai utawala huo wa kijeshi kumuachilia huru Suu Kyi.Wito huo wa UNSC ulitolewa wakati wa hoja yake ya kwanza kuhusu hali nchini Myanmar tangu mapinduzi ya kijeshi kufanyika. Ni kikao kilichoshuhudia umoja wa kipekee baada ya mataifa kama vile China na Urusi kususia upigaji kura yoyote iliyohusu Myanmar. China na Urusi ni wanachama wa kudumu wa baraza hilo la usalama na washirika wa karibu wa utawala wa kijeshi wa Myanmar. “Mashtaka ya ufisadi hayakuwa na mashiko,” alisema Htwe Thein, mhadhiri katika Chuo Kikuu cha Curtin nchini Australia. “Swali kuu sasa ni kile watamfanyia Aung San Suu Kyi,” Richard Horsey kutoka Kituo cha Kimataifa cha Kushughulikia Migogoro (ICG) alihoji. Akaongeza: “Kizungumkuti ni ikiwa watamruhusu atumikie kifungo chake kwa kuzuiliwa nyumbani au kuwazuia wajumbe wa kigeni kumtembelea. Hata hivyo, huenda utawala ukakosa haraka ya kumchukulia hatua yoyote kiongozi huyo.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  